Zuma-saak weer uitgestelOudpres. Jacob Zuma tydens ‘n vroeëre verskyning n die hooggeregshof in Pietermaritzburg. (Foto: Jerome Delay/AFP) Die korrupsiesaak teen oudpres. Jacob Zuma en die Franse wapenvervaardiger Thales is Maandag in die hooggeregshof in Pietermaritzburg opnuut tot ŉ volgende datum uitgestel. Dit sal voorlopig op 17 Oktober hervat word. Die saak is in Mei ook uitgestel sodat die appèlhof ŉ besluit kon maak oor Zuma se aansoek dat adv. Billy Downer, staatsaanklaer, hom aan die saak onttrek. Zuma voer aan Downer is bevooroordeeld. Die appèlhof het intussen hierdie aansoek van die hand gewys en Zuma het hom tot die Konstitusionele Hof gewend. Regter Piet Koen het die verrigtinge Maandag uitgestel sodat die land se hoogste hof nou uitspraak in die saak kan lewer. Die oudpresident was nie vandag self in die hof nie. Hy staan tereg op verskeie aanklagte van onder meer bedrog, rampokkery en geldwassery in ŉ saak wat verband hou met die staat se omstrede wapenaankooptransaksie. Hy het vantevore al onskuldig gepleit op al die aanklagte teen hom.